Rozmołwne koło w Budyskej cyrkwi něhdźe 900 ludźi sćěhowało
Budyšin (CS/SN). Wobydlerski forum w Budyšinje drje njeměješe wot časa přewróta hižo telko zajima. Tež zajim medijow na zarjadowanju „Dyrbimy rěčeć“ minjeny pjatk w Marje-Marćinej cyrkwi bě wulki. Kak budźe sprjewine město, kotrež nadregionalnje často „brune hnězdo“ mjenuja, z přećiwkami wobchadźeć, wo kotrychž měšćanska towaršnosć hižo wjacore měsacy diskutuje? Hladajo na bilancu je Budyske měšćanske zarjadnistwo zwěsćiło, zo bě cyrkej z něhdźe 900 wopytowarjemi hač na poslednje městno wobsadźena, a přiwšěm dyrbjachu organizatorojo mnohich ludźi preč pósłać. Kaž Budyski wyši měšćanosta Alexander Ahrens (SPD) wjacore razy wuzběhny, chcedźa dalše rozmołwne koła tajkeho formata přewjesć. Wón pak tež zwurazni: „Mamy hišće zwučować.“ W někotrych wokomikach zarjadowanja drje emocije přewažowachu, ale cyłkownje bě wječor měrny, a to cyle wěsće tež dźakowano prezency policije.
szl_Latn szl_Latn